CELEX: 32011D0180
Language: el
Date: 2011-03-23 00:00:00
Title: 2011/180/ΕΕ: Απόφαση της Επιτροπής, της 23ης Μαρτίου 2011 , για την εφαρμογή της οδηγίας 2002/55/ΕΚ του Συμβουλίου όσον αφορά τους όρους κάτω από τους οποίους επιτρέπεται να διατίθενται στο εμπόριο μικρές συσκευασίες μειγμάτων τυποποιημένων σπόρων διαφόρων ποικιλιών κηπευτικών του ίδιου είδους [κοινοποιηθείσα υπό τον αριθμό Ε(2011) 1760]  Κείμενο που παρουσιάζει ενδιαφέρον για τον ΕΟΧ

24.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 78/55
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Μαρτίου 2011
   για την εφαρμογή της οδηγίας 2002/55/ΕΚ του Συμβουλίου όσον αφορά τους όρους κάτω από τους οποίους επιτρέπεται να διατίθενται στο εμπόριο μικρές συσκευασίες μειγμάτων τυποποιημένων σπόρων διαφόρων ποικιλιών κηπευτικών του ίδιου είδους
   [κοινοποιηθείσα υπό τον αριθμό Ε(2011) 1760]
   (Κείμενο που παρουσιάζει ενδιαφέρον για τον ΕΟΧ)
   (2011/180/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/55/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά κηπευτικών (1), και ιδίως το άρθρο 26 παράγραφος 3,
   Εκτιμώντας τα ακόλουθα:
   
               (1)
            
            
               Ορισμένα κράτη μέλη ενημέρωσαν την Επιτροπή ότι υπάρχει ζήτηση στην αγορά για μικρές συσκευασίες μειγμάτων ποικιλιών κηπευτικών του ίδιου είδους. Επομένως, είναι αναγκαίο να οριστούν λεπτομερείς απαιτήσεις όσον αφορά αυτές τις μικρές συσκευασίες.
            
         
               (2)
            
            
               Λαμβάνοντας υπόψη τη ζήτηση στα ενδιαφερόμενα κράτη μέλη, η παρούσα απόφαση καλύπτει όλα τα είδη που εμπίπτουν στο πεδίο εφαρμογής της οδηγίας 2002/55/ΕΚ. Το μέγιστο μέγεθος αυτών των μικρών συσκευασιών πρέπει να εκφράζεται ως μέγιστο καθαρό βάρος των σπόρων που περιέχουν και όπως ορίζεται στο άρθρο 2 παράγραφος 1 στοιχείο ζ) της οδηγίας 2002/55/ΕΚ.
            
         
               (3)
            
            
               Πρέπει να οριστούν λεπτομερείς κανόνες για την επισήμανση τέτοιων μικρών συσκευασιών ώστε να εξασφαλιστεί η ιχνηλασιμότητα και η κατάλληλη πληροφόρηση των χρηστών.
            
         
               (4)
            
            
               Τα κράτη μέλη πρέπει να υποβάλουν έκθεση στην Επιτροπή μέχρι το τέλος του 2012 για την εφαρμογή της παρούσας απόφασης προκειμένου να επιτραπεί στην Επιτροπή να αξιολογήσει την αποτελεσματικότητά της και να προσδιορίσει τυχόν ζητήματα που μπορεί να χρειάζεται να αντιμετωπιστούν περαιτέρω.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κράτη μέλη μπορούν να επιτρέπουν στους παραγωγούς τους να θέτουν στην αγορά μικρές συσκευασίες μειγμάτων τυποποιημένων σπόρων των ειδών που αναφέρονται στο άρθρο 2 παράγραφος 1 στοιχείο β) της οδηγίας 2002/55/ΕΚ. Αυτές οι μικρές συσκευασίες επιτρέπεται να περιέχουν μόνο διαφορετικές ποικιλίες του ίδιου είδους.
   Άρθρο 2
   Οι μικρές συσκευασίες που αναφέρονται στο άρθρο 1 μπορούν να περιέχουν σπόρους μέχρι ένα ανώτατο καθαρό βάρος, όπως ορίζεται στο άρθρο 1 παράγραφος 1 στοιχείο ζ) της οδηγίας 2002/55/ΕΚ.
   Άρθρο 3
   Τα κράτη μέλη εξασφαλίζουν ότι οι μικρές συσκευασίες, όπως αναφέρονται στο άρθρο 1, φέρουν ετικέτα του προμηθευτή ή τυπωμένη επιγραφή ή σφραγίδα.
   Αυτή η ετικέτα ή επιγραφή περιέχει τις ακόλουθες πληροφορίες:
   
               α)
            
            
               τις λέξεις «κανόνες και προδιαγραφές της ΕΕ»·
            
         
               β)
            
            
               το όνομα και τη διεύθυνση ή το σήμα ταυτοποίησης του αρμόδιου για την επικόλληση της ετικέτας·
            
         
               γ)
            
            
               το έτος σφράγισης που διατυπώνεται ως εξής: «σφραγίστηκε το …(έτος)», ή το έτος της τελευταίας δειγματοληψίας για τους σκοπούς της τελευταίας δοκιμής της βλαστικής ικανότητας που διατυπώνεται ως εξής: «έγινε δειγματοληψία το …[έτος]»· μπορεί να προστεθεί η ένδειξη «χρήση πριν από …[ημερομηνία]»·
            
         
               δ)
            
            
               τη φράση «μείγμα ποικιλιών του…[όνομα του είδους]»·
            
         
               ε)
            
            
               την ονομασία της ποικιλίας·
            
         
               στ)
            
            
               την αναλογία των ποικιλιών, που εκφράζεται ως καθαρό βάρος ή αριθμός σπόρων·
            
         
               ζ)
            
            
               τον αριθμό αναφοράς της σπορομερίδας που δίνεται από τον αρμόδιο για την επικόλληση των ετικετών·
            
         
               η)
            
            
               το καθαρό ή μεικτό βάρος ή τον αριθμό των σπόρων·
            
         
               θ)
            
            
               όταν αναγράφεται το βάρος και χρησιμοποιούνται κοκκώδη φυτοφάρμακα, υλικά σύμπηξης ή άλλα στερεά πρόσθετα, τη φύση της χημικής επεξεργασίας ή του προσθέτου, καθώς και την κατά προσέγγιση αναλογία μεταξύ του βάρους των συγκαρπιών ή των καθαρών σπόρων και του συνολικού βάρους.
            
         Άρθρο 4
   Τα κράτη μέλη υποβάλλουν έκθεση στην Επιτροπή σχετικά με την εφαρμογή της παρούσας απόφασης έως τις 31 Δεκεμβρίου 2012.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 23 Μαρτίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 193 της 20.7.2002, σ. 33.